P6_TA(2006)0269

Tunézia

Az Európai Parlament állásfoglalása Tunéziáról

Az Európai Parlament,

- tekintettel korábbi állásfoglalásaira az emberi jogok helyzetéről Tunéziában, különösen a 2005. szeptember 29-én [1] és a 2005. december 15-én elfogadott állásfoglalásra [2],

- tekintettel az 1998. március 1-jén elsején hatályba lépett, az Európai Közösségek és azok tagállamai, valamint Tunézia közötti euromediterrán társulási megállapodásra [3],

- tekintettel a Bizottság 2003. május 21-i, "Új lendületet adni az EU emberi jog és demokratizálódás területén végzett tevékenységének a mediterrán partnerekkel együttműködésben" című közleményére (COM(2003)0294),

- tekintettel a Bizottság 2005. április 12-i, "Az euromediterrán partnerség tizedik évfordulója: munkaprogram a következő öt év kihívásainak meghatározására" című közleményére (COM(2005)0139),

- tekintettel a Bizottság 2004. május 12-i, az európai szomszédságpolitikáról szóló közleményére (COM(2004)0373) és a 2005. július 4-én hatályba lépett, az Európai Unió és Tunézia közötti cselekvési tervére,

- tekintettel a Tanácsnak az emberi jogokért küzdők védelméről szóló, 2004 júniusában elfogadott iránymutatásaira,

- tekintettel a Tanács soros elnökének és a Bizottság elnökének a 2005. december 13-i vitán elhangzott nyilatkozataira az emberi jogok helyzetéről Tunéziában,

- tekintettel az Európai Unió megállapodásaiban szereplő, az emberi jogokra és a demokráciára vonatkozó záradékról szóló, 2006. február 14-i állásfoglalására [4],

- tekintettel a Tanács elnökségei által az emberi jogok tunéziai helyzetével kapcsolatban 2005 szeptembere és 2006 májusa között foganatosított intézkedésekre,

- tekintettel arra, hogy 2006. április 1-jén Tunéziát jelölték az Euromediterrán Parlamenti Közgyűlés (EMPK) elnökségére,

- tekintettel az EMPK politikai bizottságának 2006. június 7-i ülésére,

- tekintettel arra, hogy Tunéziát beválasztották az Egyesült Nemzetek Szervezetének Emberi Jogi Tanácsába és tekintettel a Tunézia által vállalt emberi jogi kötelezettségekre,

- tekintettel eljárási szabályzata 103. cikkének (4) bekezdésére,

A. emlékeztetve arra, hogy az emberi jogok az Európai Unió és Tunézia közötti kapcsolatok lényeges elemét képezik az EU és Tunézia közötti társulási megállapodás 2. cikke és az európai szomszédságpolitika cselekvési terve értelmében,

B. e tekintetben emlékeztetve, hogy ebben a cselekvési tervben Tunézia kötelezettséget vállalt a demokrácia és az alapvető szabadságok tiszteletben tartásának előmozdítására a nemzetközi egyezményeknek megfelelően, és hogy e kötelezettségvállalások végrehajtása az EU és Tunézia közötti kapcsolatok fejlődésének alapvető elemei,

C. emlékeztetve a Bizottság által ugyanekkor a tunéziai hatóságokhoz intézett három kérésre, nevezetesen hogy azonnal oldják fel a civil társadalmi projektek számára biztosított európai források zárolását, hajtsák végre az igazságügyi rendszer reformprogramját és hozzanak létre egy emberi jogi albizottságot,

D. e tekintetben megjegyezve, hogy a Bizottság által elért egyetlen eredmény az igazságügyi reform finanszírozására vonatkozó megállapodás megkötése volt,

E. figyelembe véve, hogy az ebben a megállapodásban előírt felsőbb ügyvédi intézetet létrehozó törvényt a tunéziai parlament 2006. május elején anélkül fogadta el, hogy figyelembe vették volna az ügyvédi kamarával folytatott konzultációk eredményeit, és megjegyezve, hogy a bírák és ügyvédek függetlenségével foglalkozó különleges ENSZ-megbízott még mindig nem kapott meghívást a tunéziai kormánytól,

F. aggodalommal figyelve a tunéziai emberi jogi liga (LTDH) 2006. május 27- 28-ra tervezett kongreszszusának betiltását, valamint, hogy erőt alkalmaznak és erőszakos cselekményeket hajtanak végre az emberi jogi jogvédők és a nemzetközi megfigyelők ellen,

G. emlékeztetve, hogy az LTDH az első arab és afrikai emberi jogi liga és egyben a független tunéziai civil társadalom egyik pillére,

H. tekintettel arra, hogy a jogok és szabadságok tunéziai helyzete továbbra is aggodalomra ad okot, és hogy a Tanács és a Bizottság által ezidáig tett lépések is világosan megmutatták ezek korlátozott mivoltát;

I. tekintettel arra, hogy 2006. április 1-je óta Tunézia tölti be az EMPK elnökségét, és hogy ez jelentős felelősséget ró az országra a demokrácia és az emberi jogok előmozdítását illetően az euromediterrán partnerség keretében;

J. emlékeztetve arra, hogy milyen szerepet játszik Tunézia a béke, a jólét és a demokrácia euromediterrán térségének fejlesztésében;

1. emlékeztet arra, hogy Tunézia és az Európai Unió között 1998 óta euromediterrán társulási megállapodás áll fenn, amelynek alapvető fontosságú eleme az emberi jogi záradékot tartalmazó 2. cikk;

2. sajnálatát fejezi ki amiatt, hogy a szabadságok és az emberi jogok helyzete Tunéziában továbbra is aggodalomra ad okot, és felszólítja a tunéziai hatóságokat, hogy tegyenek eleget nemzetközi kötelezettségeiknek;

3. magyarázatot vár a tunéziai hatóságok részéről az LTDH kongresszusának betiltásáról, és a tunéziai emberi jogvédők és bírók ellen végrehajtott erőszakos cselekményekről;

4. felkéri a Tanács soros elnökségét, hogy tegyen nyilvános nyilatkozatot az LTDH kongresszusának betiltásáról, és a tunéziai emberi jogvédők, ügyvédek és bírók ellen végrehajtott erőszakos cselekményekről;

5. ismételten felkéri a Tanácsot és a Bizottságot, hogy szervezzenek egy társulási tanácsülést az emberi jogok tunéziai helyzetének megvitatására;

6. felkéri ennek kapcsán a Tanácsot és a Bizottságot, hogy mihamarabb tegyék meg az összes szükséges lépést a tunéziai hatóságoknál annak érdekében, hogy a civil társadalom projektjeire előirányzott európai forrásokat felszabadítsák, és bocsássák szabadon Mohammed Abbou ügyvéd urat; kéri továbbá, hogy Tunéziában teljes mértékben biztosítsák az emberi jogvédők tevékenységének szabadságát, az EU vonatkozó iránymutatásainak megfelelően;

7. felkéri a Bizottságot, hogy mindent tegyen meg annak érdekében, hogy az igazságügyi reform támogatására szolgáló projekt garantálja az igazságszolgáltatás függetlenségét és a bírók cselekvési szabadságát; ezzel párhuzamosan felkéri a tunéziai hatóságokat, hogy járuljanak hozzá a bírók és ügyvédek függetlenségével foglalkozó különleges ENSZ-megbízott beutazásához;

8. úgy véli, hogy a folyamatban lévő reformok végrehajtását az EU és Tunézia közötti partnerség egyik prioritásaként kell kezelni, és alapvető fontosságú elemét kell képeznie az Európai Unió és Tunézia közötti kapcsolatok harmonikus fejlődésének;

9. kéri, hogy az EMPK munkáját könnyítse meg a tunéziai elnökség jobb együttműködése az emberi jogok tiszteletben tartása terén, és érzékehlető javulást vár el e kérdésben, főként az EMPK soron következő plenáris ülésének fényében;

10. utasítja elnökét, hogy továbbítsa ezt az állásfoglalást a Tanácsnak, a Bizottságnak, a tunéziai kormánynak és parlamentnek, valamint az Euromediterrán Parlamenti Közgyűlés hivatalának.

[1] Elfogadott szövegek, P6_TA(2005)0368.

[2] Elfogadott szövegek, P6_TA(2005)0525.

[3] HL L 97., 1998.3.30., 2. o.

[4] Elfogadott szövegek, P6_TA(2006)0056.

--------------------------------------------------